
AIŠKINAMASIS RAŠTAS 
DĖL LIETUVOS RESPUBLIKOS STRATEGINIŲ PREKIŲ KONTROLĖS ĮSTATYMO NR. I-1022 PAKEITIMO ĮSTATYMO PROJEKTO 

.	Įstatymo projekto rengimą paskatinusios priežastys, parengto projekto tikslas ir uždaviniai 
Lietuvos Respublikos strateginių prekių kontrolės įstatymo Nr. I-1022 pakeitimo įstatymo projektas (toliau – Įstatymo projektas) parengtas vykdant Lietuvos Respublikos Vyriausybės 2021 m. sausio 27 d. pavedimą (protokolo Nr. 6, 10 klausimo 2 punktas) Ekonomikos ir inovacijų ministerijai, atsižvelgiant į Vyriausybės 2020 m. spalio 7 d. pasitarimo sprendimą (protokolo Nr. 44, 3 klausimas), parengti ir pateikti Vyriausybei reikiamus teisės aktų dėl strateginių prekių kontrolę reglamentuojančių nuostatų tobulinimo projektus. 
Parengto Įstatymo projekto tikslas ir uždaviniai – siekti užtikrinti, kad strateginių prekių kontrolės sistema taptų veiksmingesnė. 
Įstatyme atlikti pakeitimai taip pat skirti 2021 m. gegužės 20 d. priimto Europos Parlamento ir Tarybos Reglamento (ES) Nr. 2021/821, nustatančio Bendrijos dvejopo naudojimo prekių eksporto, persiuntimo, susijusių tarpininkavimo paslaugų ir tranzito kontrolės režimą (nauja redakcija) (toliau – Reglamentas Nr. 2021/821), nuostatų taikymui. Reglamente Nr. 2021/821 yra pabrėžiama, kad reikalinga veiksminga bendra dvejopo naudojimo prekių kontrolės sistema, siekiama stiprinti keitimąsi atitinkama informacija, išplečiamas reeksporto sąvokos taikymas, siekiama nustatyti veiksmingesnio kontrolės taikymo gaires.
Siekiant užkirsti kelią rizikai, kad valstybė gali būti išnaudojama vykdant nacionalinio saugumo interesų neatitinkančius sandorius, taip pat siekiant aiškiau apibrėžti tarpininkavimo A kategorijos ginklais reglamentavimą, siūloma nurodyti, kad  tarpininkavimo veikla dėl karinei įrangai priskirtų A kategorijos ginklų draudžiama, išskyrus Ginklų ir šaudmenų kontrolės įstatyme nustatytus atvejus.
Siūlomi įstatymo pakeitimai įgyvendina Reglamento Nr. 2021/821 nuostatas, apimančias nuostatas dėl nustatytų kontrolės priemonių išplėtimo. Įstatymo projektu siekiama nustatyti, kad dvejopo naudojimo prekių, neišvardytų Reglamento Nr. 2021/821 I priede, eksportas Vyriausybės ar jos įgaliotos institucijos nustatyta tvarka gali būti uždraustas dėl priežasčių, susijusių su visuomenės saugumu, įskaitant teroro aktų prevenciją arba žmogaus teisių apsaugą.
Įstatymas papildytas naujais punktais dėl licencijų neišdavimo, sustabdymo ir galiojimo panaikinimo pagrindų, siekiant užtikrinti licencijos išdavimo atitiktį nacionalinio saugumo interesams, įvertinti subjekto, vykdančio su strateginių prekių eksportu, importu, tranzitu, siuntimu Europos Sąjungoje, įvežimu, tarpininkaujančio sandoriams ar teikiančio techninę pagalbą, patikimumą. Įstatymo nuostatos dėl karinę įrangą gaminančios įmonės karinės įrangos gavėjų sertifikavimo ir jų patikimumo apima vertinimą, ar nebuvo pažeisti strateginių prekių kontrolę reglamentuojančių teisės aktų reikalavimai, apimantys nustatytus licencijų reikalavimus. Lietuvos Respublikos baudžiamojo kodekso 199 straipsnis nustato bausmę už strateginių prekių gabenimą neturint leidimo ar jo nepateikiant ir pažeidžiant teisės aktų reikalavimus.
Įgyvendinant Reglamento Nr. 2021/821 nuostatas, siūloma atlikti įstatymo pakeitimus dėl nustatytų dvejopo naudojimo prekių kontrolės priemonių išplėtimo. Valstybių narių kompetentingos institucijos tam tikromis aplinkybėmis gali uždrausti ne Sąjungos dvejopo naudojimo prekių tranzitą, jei jos, remdamosi žvalgybos informacija ar kitais šaltiniais, turi pagrįstų priežasčių įtarti, kad tos prekės, visos ar iš dalies, yra arba gali būti skirtos galutiniam kariniam naudojimui valstybėje, kuriai taikomas ginklų embargas, arba masinio naikinimo ginklams arba jų siuntimo į taikinį sistemoms platinti. Valstybė narė gali išplėsti kontrolės taikymą į sąrašą neįtrauktoms prekėms. Tarpininkavimo paslaugoms teikti ir techninei pagalbos teikimui reikalingas leidimas tuo atveju, jeigu valstybės narės kompetentinga institucija tarpininkui praneša, kad atitinkamos prekės, visos ar iš dalies, yra arba gali būti skirtos bet kuriam iš Reglamento Nr. 2021/821 4 straipsnio 1 dalyje nurodytų naudojimo tikslų. Taip pat valstybės narės gali išplėsti kontrolės taikymą į sąrašą neįtrauktoms dvejopo naudojimo prekėms.

. Įstatymo projekto iniciatoriai (institucija, asmenys ar piliečių įgalioti atstovai) ir rengėjai
Įstatymo projektą parengė Ekonomikos ir inovacijų ministerijos Ekonomikos plėtros departamentas (direktorius – Osvaldas Šmitas, tel. 8 699 19945, el. p. osvaldas.smitas@eimin.lt) Strateginių prekių politikos skyrius (vedėja Aušra Šablinskienė, tel. 8 659 15 769 el. p. ausra.sablinskiene@eimin.lt), vyriausioji specialistė Rūta Sakalauskienė (tel. 8 659 06 035, el. p. ruta.sakalauskiene@eimin.lt).

. Kaip šiuo metu yra reguliuojami įstatymo projekte aptarti teisiniai santykiai
. Įstatyme nėra nuostatos, apibrėžiančios, kokiais atvejais tarpininkavimo veikla karinei įrangai priskirtų A kategorijos ginklų, ginklų priedėlių, šaudmenų, jų dalių yra draudžiama.
. Įstatyme nėra nuostatos, kad 6 straipsnio 1 dalyje ir 7 straipsnio 1 dalyje nurodyta Ekonomikos ir inovacijų ministerijos išduodama licencija nereikalinga, kai A, B, C, D kategorijų ginklai, ginklų priedėliai, šaudmenys, jų dalys kontroliuojami Ginklų ir šaudmenų kontrolės įstatymo nustatytais atvejais. 
. Įstatyme nėra reikalavimų, susijusių su duomenų, kad įmonės veikla gali neatitikti nacionalinio saugumo interesų, turėjimu, sertifikuojamos karinę įrangą gaminančios karinės įrangos gavėjos patikimumui įvertinti. 
. Įstatyme nėra nustatyta, kad dvejopo naudojimo prekių, neišvardintų Reglamento Nr. 2021/821 I priede, eksportas gali būti uždraustas dėl priežasčių, susijusių su visuomenės saugumu, įskaitant teroro aktų prevenciją arba žmogaus teisių  apsaugą.
. Įstatyme nėra nuostatų, kad dvejopo naudojimo prekių, neišvardintų Reglamento Nr. 2021/821 I priede, tranzitas gali būti uždraustas arba nustatytas reikalavimas gauti leidimą.
. Nėra aišku, kaip Įstatymo 10 straipsnio 1 dalies 2 punkto nuostata dėl įsiteisėjusio apkaltinamojo teismo nuosprendžio ir neišnykusio ar nepanaikinto teistumo dėl strateginių prekių eksportuotojo, importuotojo, tiekėjo, gavėjo ar tarpininko padarytų nusikaltimų žmoniškumui ir karo nusikaltimų, nusikalstamų veikų Lietuvos valstybės nepriklausomybei, teritorijos vientisumui ir konstitucinei santvarkai, visuomenės saugumui, nuosavybei, turtinėms teisėms ir turtiniams interesams, ekonomikai ir verslo tvarkai, finansų sistemai, valdymo tvarkai, praktikoje taikoma juridiniam asmeniui.
. Nėra nuostatų, kad licencija ir leidimas neišduodami, kai turima informacijos apie didinančius riziką ar keliančius grėsmę nacionaliniam saugumui fizinio ar juridinio asmens ryšius su užsienio valstybių institucijomis ar tų valstybių fiziniais arba juridiniais asmenimis. 
. Nėra aiškiai apibrėžta reikalingų ekspertinių išvadų ir konsultacijų dėl prekių priskyrimo Reglamento Nr. 2021/821 I priedo prekių sąrašui teikimo tvarka. 

. Kokios siūlomos naujos teisinio reguliavimo nuostatos ir kokių teigiamų rezultatų laukiama 
Teikiami pasiūlymai padės užtikrinti efektyvesnę strateginių prekių kontrolę. 
. Siūlomi pakeitimai įgyvendina Reglamento Nr. 2021/821 nuostatas. 
Įstatymo projektu siekiama nustatyti, kad dvejopo naudojimo prekių, neišvardintų Reglamento Nr. 2021/821 I priede, eksportas Vyriausybės ar jos įgaliotos institucijos nustatyta tvarka gali būti uždraustas dėl priežasčių, susijusių su visuomenės saugumu, įskaitant teroro aktų prevenciją arba žmogaus teisių apsaugą.
. Siūloma suderinti  nuostatas su Ginklų ir šaudmenų kontrolės įstatymo nuostatomis – nurodyti, kad karinei įrangai priskirtų A kategorijos ginklų, ginklų priedėlių, šaudmenų, jų dalių eksportas, importas, tranzitas ir tarpininkavimas A kategorijos ginklais, ginklų priedėliais, šaudmenimis, jų dalimis yra draudžiamas, išskyrus Ginklų ir šaudmenų kontrolės įstatyme nustatytus atvejus.
. Įstatymo projekto 6 straipsnis papildytas 7 dalimi, kurioje nurodyta, kad B, C, D kategorijų ginklams, ginklų priedėliams, šaudmenims ir jų dalims, kontroliuojamiems Lietuvos Respublikos ginklų ir šaudmenų kontrolės įstatymo nustatyta tvarka, 6 straipsnio 1 dalyje nurodyta Ekonomikos ir inovacijų ministerijos išduodama licencija nereikalinga (teisinis reguliavimas nesikeičia, tačiau aiškiau išdėstomi atvejai, kada Ekonomikos ir inovacijų ministerijos išduota licencija nereikalinga).
. Įstatymo 7 straipsnis papildytas nuostata, kad siunčiami B, C, D kategorijų ginklai, ginklų priedėliai, šaudmenys, jų dalys kontroliuojami Ginklų ir šaudmenų kontrolės įstatymo nustatytais atvejais.
. Įstatymo projektu siekiama sugriežtinti reikalavimus sertifikuojamos karinės įrangos gavėjos patikimumui įvertinti. Projekto 7 straipsnio 7 dalį, kurioje nustatyti reikalavimai sertifikuojamai karinės įrangos gavėjai, siūloma papildyti nauju 8 punktu, nustatančiu, kad įvertinant sertifikuojamos karinės įrangos gavėjos patikimumą neturi būti duomenų, kad įmonės veikla neatitinka nacionalinio saugumo interesų. Sertifikuotos karinę įrangą gaminančios įmonės karinės įrangos gavėjos turi teisę įvežti karinę įrangą pagal kitų valstybių narių paskelbtas bendrąsias siuntimo licencijas, jeigu yra sertifikuotos, todėl vertinant sertifikato išdavimą, jo galiojimo sustabdymą ar sertifikato panaikinimą nustatyta ir vertinama visa eilė nurodytų reikalavimų, pavyzdžiui sertifikato galiojimas panaikinamas jeigu Ekonomikos ir inovacijų ministerijai buvo pateiktą klaidinanti informaciją, klaidingi duomenys.
. Įstatymo 10 straipsnis papildytas naujais punktais dėl licencijų neišdavimo, sustabdymo ir galiojimo panaikinimo pagrindų: 
. Siekiant užtikrinti licencijos išdavimo atitiktį nacionalinio saugumo interesams, įvertinti subjekto, vykdančio su strateginių prekių eksportu, importu, tranzitu, siuntimu Europos Sąjungoje, įvežimu, tarpininkaujančio sandoriams ar teikiančio techninę pagalbą, patikimumą. 
. Siekiant aiškiau nustatyti, kaip juridiniam asmeniui turi būti taikoma Įstatymo 10 straipsnio 1 dalies 2 punkto nuostata, ši nuostata patikslinta – nustatyta, kad įsiteisėjęs apkaltinamasis teismo nuosprendis ir neišnykęs ar nepanaikintas teistumas dėl strateginių prekių eksportuotojo, importuotojo, tiekėjo, gavėjo ar tarpininko padarytų nusikaltimų žmoniškumui ir karo nusikaltimų, nusikalstamų veikų Lietuvos valstybės nepriklausomybei, teritorijos vientisumui ir konstitucinei santvarkai, visuomenės saugumui, nuosavybei, turtinėms teisėms ir turtiniams interesams, ekonomikai ir verslo tvarkai, finansų sistemai, valdymo tvarkai, taikomas fiziniam asmeniui, juridinio asmens kontroliuojančiam asmeniui ir administracijos vadovui. 
Siekiant įvertinti aplinkybes, susijusias su galutinio vartotojo patikimumo įvertinimu, papildytos ir patikslintos jau galiojančios šio straipsnio nuostatos. 
 Siekiant sumažinti rizikas nacionaliniam saugumui išplečiami licencijos neišdavimo atvejai (10 straipsnio 1 dalies 5, 6, 7, 8, 9  punktai).
. Numatoma nuostata dėl reikalingų ekspertinių išvadų dėl prekių priskyrimo Reglamento Nr. 2021/821 I priedo prekių sąrašui. Strateginių prekių kontrolę atliekančioms valstybės institucijoms, susiduriančioms su ekspertų konsultacijų dėl prekių klasifikavimo poreikiu, bus aiškiau apibrėžta tvarka, kaip gauti reikalingas ekspertines konsultacijas.
.  Reglamento Nr. 2021/821 nuostatų taikymui atliekami šie  pakeitimai:
. Įstatymas papildomas nuostatomis dėl dvejopo naudojimo prekių techninės pagalbos teikimo kontrolės.
. Įgyvendinant Reglamento Nr. 2021/821 nuostatas, siūloma atlikti Strateginių prekių kontrolės įstatymo pakeitimus dėl nustatytų kontrolės priemonių išplėtimo.
. Įstatymo projekto 8 straipsnio 2 dalis patikslinta – nurodyta, kad reikalingus dvejopo naudojimo prekių, ne tik išvardytų Reglamento Nr. 2021/821 I priede, leidimus tranzitui ir licencijas  teikti techninę pagalbą išduoda Ekonomikos ir inovacijų ministerija. Valstybių narių kompetentingos institucijos tam tikromis aplinkybėmis gali uždrausti ne Sąjungos dvejopo naudojimo prekių tranzitą, jei jos, remdamosi žvalgybos informacija ar kitais šaltiniais, turi pagrįstų priežasčių įtarti, kad tos prekės, visos ar iš dalies, yra arba gali būti skirtos galutiniam kariniam naudojimui valstybėje, kuriai taikomas ginklų embargas, arba masinio naikinimo ginklams, arba jų siuntimo į taikinį sistemoms platinti. Kontrolės taikymą galima išplėsti į sąrašą neįtrauktoms prekėms. 
. Dvejopo naudojimo prekių tarpininkavimo paslaugoms ir techninei pagalbai teikti reikalingas leidimas tuo atveju, jeigu kompetentinga institucija tarpininkui praneša, kad atitinkamos prekės, visos ar iš dalies, yra arba gali būti skirtos bet kuriam iš Reglamento Nr. 2021/821 4 straipsnio 1 dalyje nurodytų naudojimo tikslų. Taip pat nustatyta, kad valstybės narės gali išplėsti kontrolės taikymą į sąrašą neįtrauktoms dvejopo naudojimo prekėms.
. Įstatymo projekto 8 straipsnis papildytas nuostata, kad dvejopo naudojimo prekių, neišvardintų Reglamento Nr. 2021/821 I priede, eksportas Vyriausybės ar jos įgaliotos institucijos nustatyta tvarka gali būti uždraustas dėl priežasčių, susijusių su visuomenės saugumu arba žmogaus teisių apsauga.
. Įstatymo 8 straipsnio 5 dalis papildyta dėl reikalingų ekspertinių išvadų dėl prekių priskyrimo Reglamento Nr. 2021/821 I priedui teikimo. Nustačius reikalingų ekspertinių išvadų dėl prekių priskyrimo I priedo prekių sąrašui teikimo tvarką, strateginių prekių kontrolę atliekančioms valstybės institucijoms, susiduriančioms su ekspertų konsultacijų dėl prekių klasifikavimo poreikiu, bus aiškiau apibrėžta tvarka, kaip gauti reikalingas ekspertines konsultacijas. 
. Įstatymo 6 ir 7 straipsniai papildyti nuostatomis dėl reikalingų licencijų rūšių ir nustatytų jų galiojimo terminų. Bendrosios karinės įrangos siuntimo licencijos yra patvirtintos Ekonomikos ir inovacijų ministro įsakymu ir naudojimosi šia  licencija terminas nenustatomas. Atsižvelgiant į Europos Komisijos 2018 m. gruodžio 19 d. priimtas rekomendacijas Nr. (ES) 2018/2050, Nr. (ES) 2018/2051 ir Nr. (ES) 2018/2052 (toliau – Rekomendacijos) dėl karinės įrangos bendrųjų siuntimo licencijų taikymo pagal 2009 m. gegužės 6 d. Europos Parlamento ir Tarybos direktyvą 2009/43/EB dėl su gynyba susijusių produktų siuntimo Bendrijoje sąlygų supaprastinimo ir  įgyvendinant Lietuvos Respublikos Vyriausybės 2004 m. liepos 22 d. nutarimo Nr. 932 „Dėl Strateginių prekių eksporto, importo, tranzito, tarpininkavimo ir siuntimo Europos Sąjungoje licencijavimo taisyklių, Strateginių prekių kontrolės vykdymo taisyklių ir Sertifikatų karinę įrangą gaminančioms įmonėms gavėjoms išdavimo taisyklių patvirtinimo“ (toliau- Nutarimas) 4.2 papunktį, ekonomikos ir inovacijų ministras yra įgaliotas, suderinus su Krašto apsaugos ministerija ir Policijos departamentu prie Lietuvos Respublikos vidaus reikalų ministerijos, patvirtinti bendrąsias siuntimo Europos Sąjungoje licencijas bei šioms licencijoms taikomas Bendrojo karinės įrangos sąrašo kategorijas, nustatytas atsižvelgiant į siuntimo riziką ir galutinio panaudojimo sąlygas, pagal Europos Parlamento ir Tarybos direktyvos 2009/43/EB 5 straipsnio nuostatas dėl skelbiamų bendrųjų siuntimo licencijų taikymo srities ir sąlygų suderinimo. Prieš pirmą kartą pasinaudodamas Nutarimu nustatytomis bendrosiomis siuntimo Sąjungoje licencijomis, karinės įrangos tiekėjas privalo ne vėliau kaip prieš 30 darbo dienų raštu pranešti Ekonomikos ir inovacijų ministerijai apie ketinimą naudotis šia licencija;
Šiuo metu nuostatos  dėl reikalingų licencijų rūšių ir nustatytų jų galiojimo terminų yra nustatytos Lietuvos Respublikos Vyriausybės 2004 m. liepos 22 d. nutarimu Nr. 932 „Dėl Strateginių prekių eksporto, importo, tranzito, tarpininkavimo ir siuntimo Europos Sąjungoje licencijavimo taisyklių, Strateginių prekių kontrolės vykdymo taisyklių ir sertifikatų karinę įrangą gaminančioms įmonėms gavėjoms išdavimo taisyklių patvirtinimo“ nustatytoje tvarkoje (toliau – Nutarimas), todėl atitinkamai, kaip numatyta, rengiant Nutarimo pakeitimo projektą į tai bus atsižvelgta ir pakeista. 

. Numatomo teisinio reguliavimo poveikio vertinimo rezultatai, galimos neigiamos priimto įstatymo pasekmės ir kokių priemonių reikėtų imtis, kad tokių pasekmių būtų išvengta
Numatomo teisinio reguliavimo poveikio vertinimas pateikiamas atskirai pridedamoje Numatomo teisinio reguliavimo poveikio vertinimo pažymoje, parengtoje dėl Lietuvos Respublikos Vyriausybės 2003 m. vasario 26 d. nutarimo Nr. 276 „Dėl Numatomo teisinio reguliavimo poveikio vertinimo metodikos patvirtinimo“. Įstatymo projekto priėmimas neigiamų pasekmių neturės. 

. Kokią įtaką priimti įstatymai turės kriminogeninei situacijai, korupcijai
Priimtas įstatymas įtakos kriminogeninei situacijai ir korupcijai neturės. 

. Kaip įstatymo įgyvendinimas atsilieps verslo sąlygoms ir jo plėtrai
Įstatymo priėmimas neturės įtakos verslo sąlygoms ir plėtrai – vertinamas verslo ir konkurencijos sąlygų ir saugumo aspektų balansas.

. Ar Įstatymo projektas neprieštarauja strateginio lygmens planavimo dokumentams 
Įstatymo projektas neprieštarauja strateginio lygmens planavimo dokumentams. 

. Įstatymo inkorporavimas į teisinę sistemą, kokius teisės aktus būtina priimti, kokius galiojančius teisės aktus reikia pakeisti ar pripažinti netekusiais galios
Priėmus įstatymą, kitų įstatymų priimti, keisti ar pripažinti netekusiais galios nereikės. 

. Ar įstatymo projektas parengtas laikantis Lietuvos Respublikos valstybinės kalbos, Teisėkūros pagrindų įstatymo reikalavimų, o įstatymų projektų sąvokos ir jas įvardijantys terminai įvertinti Terminų banko įstatymo ir jo įgyvendinamųjų teisės aktų nustatyta tvarka
Įstatymo projektas parengtas laikantis Lietuvos Respublikos valstybinės kalbos įstatymo, Lietuvos Respublikos teisėkūros pagrindų įstatymo reikalavimų. Terminai bus įvertinti Terminų banko įstatymo ir jo įgyvendinamųjų teisės aktų nustatyta tvarka.

. Ar įstatymo projektas atitinka Žmogaus teisių ir pagrindinių laisvių apsaugos konvencijos nuostatas bei Europos Sąjungos dokumentus
Įstatymo projekto nuostatos neprieštarauja Žmogaus teisių ir pagrindinių laisvių apsaugos konvencijos nuostatoms ir atitinka Europos Sąjungos dokumentus.

. Jeigu įstatymui įgyvendinti reikia įgyvendinamųjų teisės aktų, kas ir kada juos turėtų priimti
Įstatymui įgyvendinti Lietuvos Respublikos Vyriausybė turės pakeisti Lietuvos Respublikos Vyriausybės 2004 m. liepos 22 d. nutarimą Nr. 932 „Dėl Strateginių prekių eksporto, importo, tranzito, tarpininkavimo ir siuntimo Europos Sąjungoje licencijavimo taisyklių, Strateginių prekių kontrolės vykdymo taisyklių ir sertifikatų karinę įrangą gaminančioms įmonėms gavėjoms išdavimo taisyklių patvirtinimo“.

. Kiek valstybės, savivaldybių biudžetų ir kitų valstybės įsteigtų fondų lėšų prireiks įstatymui įgyvendinti, ar bus galima sutaupyti (pateikiami prognozuojami rodikliai einamaisiais ir artimiausiais 3 biudžetiniais metais)
Teikiamo Įstatymo projekto 8 str. nuostatoms dėl reikalingų ekspertinių išvadų teikimo dėl dvejopo naudojimo prekių priskyrimo Reglamento Nr. 2021/821 I priedui įgyvendinti gali reikėti papildomų valstybės biudžeto lėšų. Planuojama, kad minėtas lėšų poreikis 2023 m. bus skiriamas iš Ekonomikos ir inovacijų ministerijai skirtų asignavimų. 

. Įstatymo projektų rengimo metu gauti specialistų vertinimai ir išvados
Patikslintas Įstatymo projektas aptartas kartu su Vidaus reikalų ministerijos atstovais ir atsižvelgta į gautus Vidaus reikalų ministerijos pasiūlymus. 
Teikiamas Įstatymo projektas darbo tvarka derintas su Vidaus reikalų ministerija, Krašto apsaugos ministerija, Užsienio reikalų ministerija ir Vyriausybės kanceliarijos Grėsmių valdymo ir krizių prevencijos grupe. 
Įstatymo projektas suderintas su Vidaus reikalų ministerija. 
Krašto apsaugos ministerijos iškeltas klausimas dėl karinės įrangos siuntimo Europos Sąjungoje ir įvežimo kontrolės buvo aptartas darbo tvarka ir bus siūloma ieškoti praktinio sprendimo, gerinant  keitimosi informacija praktiką. 

Užsienio reikalų ministerija ir Vyriausybės kanceliarijos Grėsmių valdymo ir krizių prevencijos grupė pastabų nepateikė.
. Reikšminiai žodžiai, kurių reikia Įstatymų projektams įtraukti į kompiuterinę paieškos sistemą, įskaitant Europos žodyno „Eurovoc“ terminus, temas bei sritis:
Reikšminiai žodžiai, kurių reikia SPK įstatymo projektui įtraukti į kompiuterinę paieškos sistemą: „strateginės prekės“, „karinės įrangos eksportas“, „karinės įrangos importas“, „dvejopo naudojimo prekės“, „tranzitas“, „tarpininkavimas“, „techninė pagalba“.

. Kiti, iniciatorių nuomone, reikalingi pagrindimai ir paaiškinimai
Nėra.      
_____________________



